Бажэм пенальтир дигъэкIакъым
Урысей Федерацэм футболымкIэ и етIуанэ дивизионым и Япэ гцпым щекIуэкI зэхьэзэхуэм хыхьэу фокIадэм и 26-м «Спартак-Налшыкым» Къэбэрдей-Балъкъэрым и къалащхьэм къыщригъэблэгъат ди къуэш Адыгейм и «Дружба»-р.
ЗэпрэщIэува командэхэм зэIущIэр хуабжьу къыщIадзащ. ЗэпэщIэтыныгъэр гъуэрыгъуэурэ лъэныкъуитIымкIи щекIуэкIырт. Абыхэм ящыщ зым «Дружба»-м и гъуащхьэхъумэныкъуэ, нэхъапэм «Спартак-Налшыкым» щыджэгуа КIыщ Залым налшыкдэсхэм яIэщIэкIри, Антиповым и гъуэм еуащ. АрщхьэкIэ топыр щхьэпрылъэтащ.
Япэ Iыхьэм и ныкъуэм къызэригъэлъэгъуамкIэ, хьэщIэхэр нэхъ жыджэрт. «Спартак-Налшыкым» и ебгъэрыкIуэныгъэхэм ящыщ зыр къызэпаудри, мейкъуапэдэсхэм контратакэ псынщIэ къызэрагъэпэщащ. Абы кърикIуа угловойм иужькIэ «Дружба»-р япэ ящыным зымащIэщ иIэжар, арщхьэкIэ ди къуэш республикэм къикIахэм яхэт КIыщ Залым топым зэрыхуейм хуэдэу аргуэру техуакъым. Апхуэдэ щытыкIэ шынагъуэ зытIущ иджыри налшыкдэсхэм я штрафнойм къыщекIуэкIащ, ауэ абыкIэ Iуэхур зэфIэкIащ.
«Спартак-Налшыкыр» япэ ищыным пэгъунэгъу дыдэ хъуат командэхэм загъэпсэхуну икIыным куэд къэмынэжауэ. Хэгъэрейхэм я ебгъэрыкIуэныгъэр къыщIэзыдза Дэхъум топыр ЛIупым и дежкIэ къыхитащ, ауэ иужьрейр щхьэкIэ зэуа топыр «Дружба»-м и гъуащхьэтетым къиубыдащ.
Ди щIалэхэм нэхъ жыджэру къыщIадзащ етIуанэ Iыхьэр. Штрафнойм щекIуалIэм къыпэува гъуащхьэхъумэхэм топыр яIэримыгъэхьэн папщIэ Ольмезовыр лъэщу еуащ, ауэ зымащIэкIэ гъуэм щхьэпрылъэтащ.
Майкъуапэ къикIа командэми ебгъэрыкIуэныгъэ зыбжанэкIэ жэуап къаритыжащ хэгъэрейхэм. Абыхэм ящыщ зым хабзэр къызэпиуду фIэкIа Iэшэ Анзор къыхуэгъэувыIакъым Шумахуэ Заур. Судьям абы къыпэкIуэу дагъуэ къыхуищIащ ди гъуащхьэхъумэм.
ЗэIущIэм хухаха зэманыр иухыным куэд къэмынэжауэ «Спартак-Налшыкым» и ебгъэрыкIуэныгъэм хэту топыр къызыIэрыхьа Хьэшыр Алан штрафнойм ихьауэ гъуащхьэтетым хуэзанщIэ щыхъуам хабзэр къызэпауду фIэкIа къахуэгъэувыIакъым – пенальти. Ар игъэзэщIэну и пщэ дилъхьэжащ Бажэ Амир. Хэгъэрейхэм я капитаныр зэуа топыр угловойм игъэкIуащ «Дружба»-м и гъуащхьэтет, ирауда Алан и къуэш Хьэшыр Темырлан. 85-нэ дакъикъэкъэми Ольмезовыр штрафнойм пэмыжыжьэу щрауда иужькIэ топым еуари Бажэращ, арщхьэкIэ аргуэрми гъуэм техуакъым.
90-нэ дакъикъэр екIуэкIыу налшыкдэсхэм хэщIыныгъэ ягъуэтащ. Хабзэр къызэпиуду судьям етIуанэу дагъуэ къызыхуищIа Шумахуэ Заур джэгум къыхахуащ икIи къыкIэлъыкIуэ зэIущIэм губгъуэм къихьэну Iэмал иIэнукъым.
Мы зэIущIэм иужькIэ ди щIалэхэр зы увыпIэкIэ къыщекIуэтэхащ зэхьэзэхуэм и турнир таблицэм. ИджыпстукIэ ахэр ебгъуанэщ. Мейкъуапэ и «Друкжба»-р къыкIэрыхухэм зэрахэтщ.
«Спартак-Налшыкым» къыкIэлъыкIуэ джэгугъуэр Владикавказ щригъэкIуэкIынущ. Жэпуэгъуэм и 3-м ар IущIэнущ «Алания-2»-м.

Жыласэ Замир.
